**Par medicīnisko dokumentu digitalizāciju**

Nacionālais veselības dienests (turpmāk – Dienests)  ir apkopojis un sniedz atbildes uz slimnīcu uzdotajiem jautājumiem par medicīnisko dokumentu (t.i. nosūtījums ambulatorā/stacionārā pakalpojuma saņemšanai, izraksts - epikrīze, laboratoriskā izmeklējuma rezultāts) ievietošanu Vienotajā veselības nozares elektroniskajā informācijas sistēmā (turpmāk - E-veselības sistēma).

**Jautājumi par izrakstos - epikrīzēs iekļaujamās informācijas apjomu un informācijas iesūtīšanas laiku**

Lai nodrošinātu, ka veselības aprūpes profesionāļi var pieņemt datos balstītus lēmums par pacientu ārstēšanas taktiku, veselības nozares dati tiek uzkrāti E-veselības sistēmā. E-veselības sistēmas mērķis ir ar personas veselību saistīto datu centralizēta apstrāde un datu apmaiņa, kas īstenojama uzkrājot strukturētus datus, noteiktos struktūras laukos.

Slimnīcu, t.sk. to sistēmu (integratorsistēmu) uzturētājiem, iesniedzamās informācijas apjoms E-veselības sistēmā ir noteikts Ministru kabineta 2014.gada 11.marta noteikumu Nr.134 "Noteikumi par vienoto veselības nozares elektronisko informācijas sistēmu" (turpmāk – MK noteikumi Nr.134) 2. sadaļā “Veselības informācijas sistēmā iekļaujamie dati”, kā arī attiecīgajos pielikumos. Savukārt Ministru kabineta 2006.gada 4.aprīļa noteikumu Nr.265 “Medicīnisko dokumentu lietvedības kārtība” (turpmāk – MK noteikumi Nr.265) pielikumu veidlapas nosaka medicīniskos dokumentos iekļaujamās informācijas lietvedības kārtību un apjomu. Tā izraksta - epikrīzes informācijas struktūra E-veselības sistēmai ir noteikta MK noteikumu Nr.134 3. pielikumā.

Salīdzinot MK noteikumu Nr. 265 12.pielikumu “Izraksts no stacionārā/ambulatorā pacienta medicīniskās kartes” (veidlapa Nr. 027/u), 34. pielikumu (9.ieliekamā lapa veidlapā Nr.096/u) un 35. pielikumu (2.ieliekamā lapa jaundzimušā attīstības vēsturē) ar MK noteikumu Nr.134 3.pielikumu “Izraksts – epikrīze”, secināms, ka pamata informācija - informācija par pakalpojuma sniedzēju, pacienta uzturēšanos ārstniecības iestādē, informācija par diagnozi, procedūrām, operācijām, manipulācijām, anestēziju, ārstnieciskajām rekomendācijām (1., 2., 5., 6., 11., 15 strukturētais lauks), dokumentos sakrīt. Vienlaikus Dienests piekrīt, ka daļa specifiskas informācijas nesakrīt un norāda, ka šo informāciju var atspoguļot MK noteikumu Nr. 134 3. pielikuma 14. strukturētajā laukā brīvā formā.

 Lai novērstu iepriekš minētās atšķirības, tiks izskatīta iespēja veikt atbilstošas izmaiņas E-veselības sistēmā iestrādātajā izraksta - epikrīzes formā, kam ir nepieciešami normatīvo aktu grozījumi un izstrādes darbi.

  Dienests vērš uzmanību, ka:

* no  MK noteikumu Nr.134 3.pielikuma tiek plānots svītrot punktu  “Pacienta darba vieta (nosaukums, tālrunis)”;
* tiks izvērtēta iespēja iesniegt informāciju izrakstā-epikrīzē vienā (teksta) laukā, nedalot to daļās, lai nodrošinātu korektu datu nodošanu starp sistēmām, piemēram, konsolidējot ieteikumu sadaļu;
* tiks izvērtēta iespēja papildināt izraksta-epikrīzes ieteikumu sadaļu ar jauniem laukiem rekomendācijām par izmeklējumiem, speciālistu konsultācijām -  MK noteikumu Nr. 134 3.pielikuma 6. līdz 11.3., 16. līdz 18. punktos minētie lauki.

Attiecībā uz jautājumiem par E-veselības sistēmā ievadāmo informāciju par ķirurģisko manipulāciju (NOMESCO) kodiem, Dienests paskaidro, ka MK noteikumi Nr. 134 3. pielikuma 11.1. apakšpunkts nosaka, ka par pacientam veiktām operācijām E-veselības sistēmā ir jāsniedz informācija arī par ķirurģisko manipulāciju (NOMESCO) kodiem, lai informācija būtu pieejama pacientiem un ārstiem, kā arī varētu nodrošināt datu pārrobežu apmaiņu starp E-veselības sistēmu un pacienta piederības valsts e-veselības kontaktpunktu (MK noteikumu Nr. 134 1.3 apakšpunkts).

Attiecībā uz datu ievades laiku E-veselības sistēmā, Dienests paskaidro, ka sniedzot datus E-veselības sistēmā tiešsaistē vai sinhronizējot no iekšējās informācijas sistēmas (turpmāk – IS) datus jāsniedz MK noteikumu Nr. 134 III sadaļā Datu apstrādes un izsniegšanas kārtība veselības informācijas sistēmānoteiktajā kārtībā un termiņos. Tā 11.4.2.apakšpunkts nosaka, ka informāciju par izrakstu – epikrīzi, ārstniecības iestāde sniedz nekavējoties, bet ne vēlāk kā piecu darbdienu laikā pēc pacienta izrakstīšanas no stacionārās ārstniecības iestādes. Ja pacienta izmeklējumu rezultāti saņemti pēc datu iesniegšanas E-veselības sistēmā, ārstniecības iestāde jaunākos datus iesniedz nekavējoties, bet ne vēlāk kā piecu darbdienu laikā pēc izmeklējumu rezultātu saņemšanas. Savukārt, 11.4.1.apakšpunktā noteikts, ka informāciju par nosūtījumu ambulatorā/stacionārā pakalpojuma saņemšanai sniedz nekavējoties, bet ne vēlāk kā piecu darbdienu laikā pēc veselības aprūpes pakalpojuma sniegšanas pacientam ambulatorajā ārstniecības iestādē un 14 dienu laikā – stacionārajā ārstniecības iestādē.

**Jautājumi par informācijas pieejamību un tehniskajām prasībām dokumentu digitalizācijai**

Atbilstoši MK noteikumu Nr. 555 168.1 punktam no 2025. gada 1. aprīļa izrakstus-epikrīzes, laboratorisko izmeklējumu rezultātus un ar tiem saistītos nosūtījumu datus (visās laboratorijas pakalpojumu sniegšanas struktūrvienībās) iedzīvotājiem, ārstniecības personām ir jāsagatavo elektroniski.

Lai identificētu E-veselībā ievadītā izraksta – epikrīzes sasaisti ar pacientiem Vadības informācijas sistēmā (turpmāk – VIS) uzskaitītiem pakalpojumiem, slimnīcai pie izraksta-epikrīzes iesūtīšanas no IS, dokumenta laukā[[1]](#footnote-1) jānorada VIS uzskaites dokumenta numuru, kam atbilsts izraksts - epikrīze (no stacionāra izrakstītā (mirušā) pacienta kartes (veidlapa Nr. 066/u) vai ambulatorā pacienta talona numurs (veidlapa Nr. 024/u).

Dienests informē, ka izraksta – epikrīzes ievadi E-veselībā jāveic ārstēšanas kursa beigās. Tā, gadījumos, ja pacients ilgstoši saņem pakalpojumus dienas stacionārā par kuriem tiek veidoti vairāki ambulatorie taloni, izrakstā - epikrīzē jānorāda pēdējā talona numuru.

Dienests norāda, ka datu analīzes ietvaros par stacionētiem pacientiem, kam VIS uzskaites dokumentos tiek norādīta izrakstīšanas kustība 39. - fiktīvā izrakstīšanās, jo pacienti turpina ārstēties slimnīcā, faktiski netiek izrakstīti un ik mēnesi netiek hospitalizēti, tiks ņemta vērā datu analīzes ietvaros.

 **Jautājumi par E-veselības sistēmas funkcionalitāti**

Dienests paskaidro, ka slimnīcām ir iespēja veikt izrakstu – epikrīžu elektronisku ievadi izmantojot E-veselības portālu, neizmantojot Iestādes iekšējo IS. Taču E-veselības sistēmā nav iespējas iesūtīt PDF izrakstus – epikrīzes, laboratoriskos, funkcionālos izmeklējumus vai pielikumus.

E-veselības sistēmā ir iespēja izrakstu - epikrīzi izdrukāt no jebkuras pārlūkprogrammas to lejuplādējot un veicot dokumenta PDF izdruku. Neskatoties uz to, ka visi izraksti - epikrīzes būs pieejami E-veselības sistēmā, slimnīcai pēc pacienta pieprasījuma jāizsniedz pacientam izrakstu - epikrīzi papīra formātā.

Vienlaikus norādām, ka informāciju E-veselības sistēmā sniedz tā ārstniecības iestāde, kas pakalpojumu faktiski sniedza, tas nozīmē, kaLaboratorisko izmeklējumu rezultātus E- veselības sistēmā sniedz ārstniecības iestāde, kas tos veic (no informācijas pirmavota, piemēram, Centrālā laboratorija vai E.Gulbja laboratorija par pacientiem veiktiem laboratoriskiem izmeklējumiem).

Attiecībā uz jautājumiem par iespējām rezidentam ievadīt izrakstu – epikrīzi, Dienests paskaidro, ka slimnīcām ir tehniska iespēja pievienot/nodrošināt pieeju E-veselības sistēmā rezidentiem, ja Veselības inspekcijas reģistrā rezidentam ir reģistrēta darbavieta.

Atbildot uz slimnīcu jautājumu par iespēju pārliecināties par pacienta nosūtījumu pirms pieraksta uz pakalpojumu, lai nepagarinātu pacientu rindas klātienē, Dienests atbalsta principu ārstniecības iestādēm pierakstu uz valsts apmaksātu veselības aprūpes pakalpojumu veikt tikai pēc pārliecināšanās par nosūtījuma esamību, lūdzot to pacientam uzrādīt vai atsūtīt elektroniski. Tajā pat laikā vēršam slimnīcu uzmanību uz samērīgumu prasības izpildē, piemēram, situācijās, ja pacientiem nosūtījums ir izsniegts papīra formātā un pacients nevar veikt tā iesniegšanu iestādē. Vienlaikus slimnīca var aicināt pacientu vai ārstu nosūtītāju turpmāk sagatavot nosūtījumu elektroniski nepieciešamo veselības aprūpes pakalpojumu pieteikšanai un saņemšanai.

Informējam, ka Dienests nākotnē plāno izmaiņas, ieviešot elektronisko pierakstu, kurš izslēgs situācijas, kad pacients pierakstās bez nosūtījuma vai vairākās vietās vienlaicīgi.

Dienests pozitīvi novērtē slimnīcu iesaisti izraksta - epikrīzes digitalizācijā, bet vienlaikus atgādina par ierobežotiem resursiem un aicina neatlikt digitalizāciju līdz pēdējām brīdim, lai nodrošinātu piešķirtā finansējuma izlietojumu MK noteikumu Nr. 555 noteiktajam mērķim[[2]](#footnote-2).

Dienests norāda, ka medicīnisko dokumentu digitalizācijas funkcijas no Dienesta ar 2025.gada 1.janvāri tiek pārceltas uz Latvijas Digitālās veselības centru (turpmāk - LDVC). LDVC būs atbildīgs par E-veselības sistēmas pārvaldību, ieskaitot tās darbības nepārtrauktību un tehnisko atbalstu lietotājiem.

1. Skat. informāciju Dienesta tīmekļa vietnē www.vmnvd.gov.lv sadaļā “Profesionāļiem” > “E-veselība” > “Dokumentu digitalizācija” > Ārstniecības iestāžu izrakstu – epikrīžu digitalizācija un integrācijas ar VIS (<https://www.vmnvd.gov.lv/lv/dokumentu-digitalizacija>). [↑](#footnote-ref-1)
2. Ministru kabineta 28.08.2018. noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk - MK noteikumi Nr.555) 168.1 punkts Dienests, veicot samaksu par ārstniecības iestādes sniegtajiem stacionārajiem un ambulatorajiem veselības aprūpes pakalpojumiem, atbilstoši līgumā ar ārstniecības iestādi noteiktajai kārtībai piemēro koeficientu 0,9 visam attiecīgajā mēnesī sniegto pakalpojumu apjomam, ja ārstniecības iestāde saskaņā ar šo noteikumu [6. pielikuma](https://likumi.lv/doc.php?id=%20301399&version_date=01.01.2025.#piel6) [1.](https://likumi.lv/ta/id/301399#p1) punktu saņem samaksu par veselības aprūpes pakalpojumu digitalizāciju, bet nenodrošina šādu dokumentu sagatavošanu un ievietošanu veselības informācijas sistēmā atbilstoši normatīvajiem aktiem par vienotās veselības nozares elektronisko informācijas sistēmu: 168.11. nosūtījums ambulatorā/stacionārā pakalpojuma saņemšanai; 168.12. izraksts-epikrīze; 168.13. laboratoriskā izmeklējuma rezultāts [↑](#footnote-ref-2)